Finale FIFA Svjetskog prvenstva 1998.

Finale **[[FIFA Svjetsko prvenstvo 1998|Svjetskog prvenstva 1998.]]** odigrano je 12. srpnja 1998. godine na stadionu Stade de France u Saint-Denisu, između reprezentacija Brazila i Francuske. Brazil je u utakmicu ušao kao branitelj naslova iz 1994. godine, dok je Francuskoj ovo bio prvi nastup u finalu. Francuska je uvjerljivo slavila s 3:0 protiv Brazila i tako osvojila svoj prvi naslov svjetskog prvaka. Zinedine Zidane, koji je proglašen igračem utakmice, postigao je dva gola u prvom poluvremenu, a konačni rezultat postavio je Emmanuel Petit golom u sudačkoj nadoknadi drugog poluvremena.

Obje momčadi su imale težak put do finala. Brazil je osvojio skupinu sa 6 bodova, izgubivši od Norveške u zadnjem kolu. Nakon što su u osmini finala i četvrtfinalu izbacili Čile i Dansku, u polufinalu su protiv Nizozemske prošli tek nakon jedanaesteraca. S druge strane, Francuska je sa stopostotnim učinkom prošla skupinu samo da bi u osmini finala izbacili Paragvaj zlatnim golom. U četvrtfinalu su porazili Italiju nakon jedanaesteraca, a u polufinalu iznenađenje turnira - Hrvatsku.

Prije utakmice, u medijima su se pojavile špekulacije oko spreme brazilskog napadača Ronalda, koji se ozlijedio na dan finala. Iako je, zbog ozljede, izvorno uklonjen s popisa igrača, samo 72 minute prije početka utakmice objavljeno je kako će ipak igrati. Tokom utakmice, Ronaldo se ponovo ozlijedio nakon sudara s Fabienom Barthezom. Iako se odluka brazilskog izbornika da igra s Ronaldom pokazala pogrešnom, bila nje razumljiva s obzirom da je napadač bio ključna karika brazilske ekipe tokom cijelog turnira.

Francuska je nastavila svoj uspješan niz kvalificiranjem za i osvajanjem Eura 2000 u Nizozemskoj i Belgiji. Brazil je, s druge strane, osvojio Copa Américu 1999. godine te je 2002. godine po peti put postao prvak svijeta. Ronaldo će tokom sljedećih prvenstava postići ukupno 15 golova te će sve do 2014. godine biti najbolji strijelac svjetskih prvenstava, kada ga je upravo u Brazilu prestigao Miroslav Klose.

## Put do finala
:*Za više detalja, pogledati članak [[FIFA Svjetsko prvenstvo 1998]]*

## Pregled utakmice

Trenuci koji su prethodili samo početku utakmice bili su obilježeni pričama o spremnosti glavnog brazilskog strijelca, Ronalda, a sve usred vijesti da se ozlijedio tokom priprema za finale.

Utakmica je vrlo rano išla na ruku domaćinima prvenstva. Netkom prije prve trećine utakmice, Zinedine Zidane gađa gol glavom nakon kornera i Francuska ima prednost od 1:0. Samo nekoliko minuta kasnije, Ronaldo je bio u izvanrednoj prilici nakon Dungine duge lopte, ali Fabien Barthez je u trku uspješno reagirao, sudarivši se pri tom s brazilskim napadačem. Obojici je bila potrebna medicinska pomoć, ali su se brzo oporavili. Glavni brazilski kreatori, Leonardo i Rivaldo, nisu imali pretjeranog manevarskog prostora pored Didiera Deschampsa i Christiana Karambeua. Do kraja poluvremena, Zidane je udvostručio francusko vodstvo gotovo identičnim pogotkom u sudačkoj nadoknadi prvog poluvremena. Na početku drugog poluvremena, Ronaldo je imao novu izglednu priliku, no njegov udarac unutar šesnaesterca završio je u Barthezovim rukama. U 68. minuti, Francuska je ostala s igračem manje nakon što je Marcel Desailly dobio svoj drugi žuti karton, no uspješno su izdržali brazilski pritisak. Dapače, Emmanuel Petit je, u trećoj minuti sudačke nadoknade, nakon izvanredne lopte klupskog kolege iz Arsenala, Patricka Vieire, postavio konačni rezultat od 3:0 i tako Francuskoj donio prvi naslov svjetskog prvaka. U to vrijeme, to je bio drugi najteži poraz Brazila u povijesti svjetskih prvenstava.

## Detalji

## Reference

## Vanjske veze
*FIFA.com